
Asociación

Kulcsszavak: népi építészet, restaurátor műhely, kulturális misszió, nemzetközi kapcsolatok erősítése, regionális építészet
A tervezési helyszín Mexikóvárostól délre, Morelos megyében található Tepoztlán világörökségi helyszín. Az itt található késő gótikus templom és kolostor a 2017 szeptemberi földrengés során súlyosan megsérült, a helyreállítása részben magyar támogatásból folyamatban van. A térség kifejezetten gazdag építészeti és művészeti öröksége folyamatos gondozást igényel, a gyakori földrengések nehezítik a restaurátori munkákat. Szerencsére sok ügyeskezű helyi él Tepoztlánban, akiket alkalmazni lehetne a restaurálási munkákon. A feladat célja egy, olyan speciális restaurátor műhely létrehozása, amely lehetőséget ad a lakosok átképzésére.
A tervezett épület szándékaim szerint több, mint egy egyszerű pavilon, ami csupán a földrengés következtében megrongálódott kulturális értékek helyreállításához, illetve ehhez szükséges oktatáshoz szükséges háttérfunkciókat biztosítja. Nem akartam egy tipikus magyar parasztházat építeni, mert az nem azt a hatást érte volna el, mint a kalocsai minta (fennmaradt a mai napig a mexikói népviseletben a magyar kalocsai minta, ezt részletesebben kifejtem a műleírásban), hanem egy ’’mexikói” házat terveztem, ami a mi magyar referenciáinkkal együtt érvényesül, ezáltal szerves részévé válhat és sajátjuknak érezhetik a helyiek (, ahogyan az megtörtént a kalocsai mintával is). Az új házban önmagában is egyfajta kulturális missziót szeretnék megvalósítani azzal, hogy a felhasznált referenciák segítségével a nemzeteink közötti kapcsolatokat ismét megerősítem. Az épület egyszerre gyökerezik a magyar népi építészet sajátos karakterében és illeszkedik a helyi környezet formálta körülményekhez is. Egyszerre munkahely, találkozási pont és közösségi tér, amely egész Tepoztlán számára kapcsolódást biztosít nem csak a saját múltjuk értékeinek megismeréséhez és megőrzéséhez, de egy távoli, mégsem ismeretlen kultúra felé is ablakot nyithat.



